Университетым и пщащэхэр зэпоуэ
Хабзэ зэрыхъуауэ, студентхэм я махуэр КъБКъУ-м щагъэлъэпIащ. ЕджапIэм и студсоветым, гъэ къэси хуэдэу, зэхыхьэ гуапэхэр къызэригъэпэщащ, Сокуров Александр зи унафэщI къудамэр и дэIэпыкъуэгъуу.
«Амикс» гупыр къофэ.
ЕджапIэм щIэс щIалэгъуалэм а махуэр гукъинэжу ягъэкIуащ: факультет къэс ягъэуващ лъэпкъ шхыныгъуэ зэхуэмыдэхэр зэтещIыщIэу зытет Iэнэ берычэт, джэгу дахэ зэхаублэри, къэфахэщ. Нэхъ гъэщIэгъуэныр «КъБКъУ-м и тхьэIухуд-2013» цIэм хущIэкъуа пщащэхэм я зэпеуэрт. А зэхьэзэхуэр ирагъэкIуэкIащ МафIэдз Линэрэ Тутаев Аланрэ.
ХьэщIэхэр ирагъэблагъэ. Пщащэхэм я Iущагъыр, дахагъыр, зыIыгъыкIэр, утыку итыкIэр, пщэфIэкIэр зэпеуэм и Iыхьэ зэхуэмыдэхэм щагъэлъэгъуэну къапэщылът. Хъыджэбзхэм бостей дахэхэр ящыгъыу зыкъагъэлъэгъуащ, къэфащ, пщэфIэнкIэ зэхьэзэхуащ. Линэрэ Аланрэ я упщIэхэм жэуап иратащ.
Хъыджэбзхэр ялъэкI къамыгъанэу зэпеуа пэтми, языныкъуэхэр нэхъ гукъинэж хъуащ. Псалъэм папщIэ, зэхыхьэм кърихьэлIахэм псом хуэмыдэу ягу зэрырихьар къагъэлъагъуэу Iэгуауэ ин хуаIэтащ сабий сымаджэхэм якIэлъыплъ ресурснэ центрым щыIэхэм Къардэн Индирэ зэрадэлажьэм зэрытепсэлъыхьам, химие факультетым щеджэ Къардэн Иринэ дунейм пасэу ехыжа и ныбжьэгъум хуитха усэм, ДыщэкI Радимэ модельеру, сурэтыщIу икIи къэфакIуэ Iэзэу зыкъызэригъэлъэгъуам, нэгъуэщIхэми.
Хъыджэбзхэм я нэхъыфIыр къыхэпхыныр гугъут, ауэ, ар зи пщэрылъ къэпщытакIуэхэм дэтхэнэри Iыхьэншэ ящIакъым. «Мисс оригинальность», «Мисс грация», «Мисс IQ», «Мисс обаяние», «Мисс зрительских симпатий» цIэхэр Бэрэздж Заирэ, Бекъул Нателлэ, Къардэн Иринэ, Хъарзынэ Аурелэ, ДыщэкI Радимэ сымэ лъагъэсащ. «КъБКъУ-м и тхьэIухуд- 2013» цIэр Къардэн Индирэ хуагъэфэщащ.
Зэпеуэм пашэ щыхъуа Индирэ экономикэ факультетым и магистратурэм зэрыщеджэм къыдэкIуэу, ищхьэкIи къызэрыхэдгъэщащи, ресурснэ центрым дистанционнэу щолажьэ, есэпымкIэ ирегъаджэ. ЗэрыцIыкIурэ Индирэ спортым и лIэужьыгъуэ зыбжанэм дехьэх: баскетболым, атлетикэ псынщIэм, псы есыным. Нэхъапэм къуэкIыпIэ Iэпщэрыбанэм зыхуигъасэу щытащ.
Iэнэ берычэтхэр ягъэуващ.
Зэпеуэм и къэпщытакIуэхэр.
Зэхыхьэр ягъэдэхащ КъБКъУ-м и «Каллисто», «Амикс» гупхэм.
ТЕКIУЖЬ Заретэ.
Сурэтхэр ЩОМАХУЭ Дарья трихащ.
